[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 3.12.2008

KOM(2008) 801 endelig

2008/0227 (COD)

Forslag til

EUROPA-PARLAMENTETS OG RÅDETS DIREKTIV

om ophævelse af direktiv 71/317/EØF, 71/347/EØF, 71/349/EØF, 74/148/EØF, 75/33/EØF, 76/765/EØF, 76/766/EØF og 86/217/EØF vedrørende metrologi

{SEC(2008)2909} {SEC(2008)2910} {SEC(2008)2968}

(FORELAGT AF KOMMISSIONEN)

BEGRUNDELSE

1. BAGGRUND

1.1. Gældende lovgivning

Forslaget vedrører følgende otte direktiver om metrologi:- Direktiv 75/33/EØF om koldtvandsmålere, for så vidt angår vand, der ikke er rent- Direktiv 76/765/EØF og 76/766/EØF om alkoholmetre og alkoholometriske tabeller- Direktiv 71/317/EØF og 74/148/EØF om henholdsvis lodder i den midterste tolerance-klasse og lodder i nøjagtigere klasser end den midterste toleranceklasse- Direktiv 86/217/EØF om manometre til motorkøretøjsdæk- Direktiv 71/347/EØF om måling af hektolitervægten for korn- Direktiv 71/349/EØF om udmåling af skibstanke.

Med undtagelse af direktiv 76/766/EØF om alkoholometriske tabeller, som indeholder bestemmelser om fuldstændig harmonisering, er der tale om såkaldt valgfrie direktiver. De instrumenter, der er omhandlet i hvert enkelt direktiv, skal godkendes af medlemsstaterne, hvilket var nyttigt i 1970'erne, hvor der fandtes handelshindringer på grund af forskelle mellem medlemsstaternes lovgivninger. Medlemsstaterne kunne ud over direktiverne anvende nationale love med tekniske specifikationer, som var forskellige fra bestemmelserne i direktiverne. Disse nationale love er ofte blevet videreudviklet som følge af den teknologiske udvikling og er baseret på internationale eller europæiske standarder og indeholder klausuler om gensidig anerkendelse med krav om, at instrumenter med tilsvarende nøjagtighed også accepteres. Det bør også bemærkes, at både internationale og europæiske standarder er frivillige og ikke forudsætter national lovgivning eller harmoniserede direktiver for at blive anvendt af producenterne, og at disse standarder ofte vil være de hyppigst anvendte tekniske specifikationer, hvis der ikke findes lovgivning på det pågældende område.

1.2. Behovet for ajourføring

Det fremgår af den offentlige høring og en ekstern undersøgelse, at der ikke findes handelshindringer i de seks sektorer, der er dækket af de otte direktiver efter den "gamle metode". Det fremgår også, at direktiverne vedrører instrumenter, som anvendes mindre og mindre. Der er blevet taget hensyn til den teknologiske udvikling i de internationale standarder og den supplerende nationale lovgivning på grundlag af princippet om gensidig anerkendelse. Navnlig hvad angår måling af alkoholindholdet i vin og spiritus og måling af hektolitervægten for korn, henviser gældende EU-forordninger[1] allerede til internationale standarder, herunder internationale standarder for alkoholometriske tabeller, og således gentages størstedelen af indholdet af direktiv 76/766/EØF om alkoholometriske tabeller.

Da der således findes internationale standarder, også for de forældede teknologier og alkoholometriske tabeller, forekommer det at være rimeligt at forvente, at medlemsstater, der som følge af subsidiaritetsprincippet ville vælge at bevare deres nuværende bestemmelser i tilfælde af ophævelse af direktiverne, ikke ville skabe nye handelshindringer i den forbindelse. Det forventes således, at status quo kan opretholdes.

1.3. Konsekvensanalyse af alternative politikker

Som led i politikken om bedre lovgivning[2] har Kommissionen gennemført en konsekvensanalyse af alternative politikker, hvor tre muligheder blev behandlet: Ingen foranstaltninger, ophævelse af direktiverne og ophævelse kombineret med udvidelse af anvendelsesområdet for direktiv 2004/22/EF om måleinstrumenter, således at instrumenterne i de ophævede direktiver bliver omfattet.

Konsekvensanalysen som sådan giver ikke anledning til, at en bestemt valgmulighed foretrækkes. Dette skyldes, at der ikke findes handelshindringer, og at direktiverne bliver anvendt mindre og mindre.

Ophævelse af de otte direktiver om metrologi ville være i overensstemmelse med Kommissionens tilgang til forenkling af gældende fællesskabsret gennem ophævelse af forældede retsakter[3], som har begrænset eller ingen praktisk betydning og derfor er blevet overflødige. Denne fremgangsmåde er også fuldt ud i overensstemmelse med subsidiaritetsprincippet.

Den valgmulighed, der består i en ophævelse kombineret med udvidelse af anvendelsesområdet for direktiv 2004/22/EF, synes ikke at være hensigtsmæssig, da en harmonisering er unødvendig. Dette skyldes, at den nuværende fremgangsmåde med gensidig anerkendelse af de nationale regler på grundlag af internationale standarder fungerer tilfredsstillende, og at der ikke er problemer, hvad angår fri bevægelighed. Desuden findes der ikke beviser for et fælles behov for en højere grad af forbrugerbeskyttelse. Derudover forventes et betydeligt antal medlemsstater at gøre brug af den i artikel 2 i nævnte direktiv omhandlede mulighed for at fravælge harmonisering, såfremt anvendelsesområdet for direktiv 2004/22/EF udvides.

2. BEGRUNDELSE OG FORMÅL

2.1. Forenkling og bedre lovgivning

Af ovennævnte årsager foreslås det, at de otte direktiver ophæves. Mens de valgmuligheder, der indebærer ophævelse eller udarbejdelse af ny lovgivning, begge er i overensstemmelse med målsætningen vedrørende forenkling, og begge fuldt ud vil opfylde denne målsætning, vil den valgmulighed, der indebærer ophævelse, medføre færre omkostninger på europæisk plan og mindske omfanget af EU's regelkompleks, samtidig med at det indre marked ikke påvirkes.

2.2. Retsgrundlag

Retsgrundlaget for de eksisterende otte direktiver er EF-traktatens artikel 95.

3. OVERENSSTEMMELSE MED EU-PRINCIPPERNE

3.1. Proportionalitet

Ophævelsen er i overensstemmelse med proportionalitetsprincippet, fordi direktiverne vedrører teknologi, som er på vej til at blive forældet, og som i de fleste tilfælde er fuldt ud dækket af internationale standarder. De nationale myndigheder anvender for nærværende WELMEC-typegodkendelsesaftalen (WELMEC type approval agreement) til udveksling af oplysninger om markedsovervågning på det ikke-harmoniserede område og periodisk kontrol under driften for ny teknologi, og dette system kunne også indføres for national lovgivning om gamle teknologier, når direktiverne er blevet ophævet.

3.2. Subsidiaritet

Da der tilsyneladende ikke findes begrænsninger og handelshindringer – heller ikke for teknologisk set mere avancerede instrumenter – synes det at stå klart, at der ikke er behov for at erstatte den nuværende harmonisering med ny fællesskabslovgivning. I overensstemmelse med subsidiaritetsprincippet er det op til medlemsstaterne at afgøre, om de ønsker at indføre national lovgivning, som de i givet fald er forpligtet til at basere på internationale standarder og gensidig anerkendelse. Det kan medlemsstaterne rent faktisk allerede gøre, og ophævelsen vil blot indebære, at denne frihed bevares.

4. OVERENSSTEMMELSE MED EU'S POLITIKKER

4.1. Konkurrenceevne

De gældende direktiver anvendes stort set ikke og er i praksis blevet erstattet af national lovgivning, som er baseret på internationale standarder, der tager hensyn til den teknologiske udvikling. Den frie bevægelighed for varer sikres gennem en tilfredsstillende anvendelse af princippet om gensidig anerkendelse. Forbrugerbeskyttelsen sikres således i nødvendigt omfang, mens den gensidige anerkendelse indebærer, at producenterne kun har behov for at få udarbejdet én overensstemmelsesvurdering.

4.2. Bæredygtig udvikling

Selv om der skal foretages en afvejning af fordelene ved beskyttelse og de administrative omkostninger, hvad angår lodder og manometre til motorkøretøjsdæk, er der intet behov for harmonisering på baggrund af et fælles politisk behov. National lovgivning baseret på internationale standarder og princippet om gensidig anerkendelse kan være lige så effektiv som harmonisering.

4.3. Andre EU-politikker

Hvad angår måling af alkoholindholdet i vin og spiritus og måling af hektolitervægten for korn, henviser gældende EU-forordninger[4] allerede til internationale standarder, herunder de internationale standarder for alkoholometriske tabeller. Størstedelen af direktiv 76/766/EØF om alkoholometriske tabeller gentages i EU-forordningerne, som fortsat vil være gældende.

5. RELATION TIL ARBEJDSPROGRAMMET

Forslaget er nævnt i Kommissionens lovgivnings- og arbejdsprogram for 2008[5].

6. RELEVANS FOR EØS

Forslaget er omfattet af aftalen om Det Europæiske Økonomiske Samarbejdsområde.

7. EKSTERN HØRING

De berørte parter blev hørt i 8-ugers-perioden indtil den 15. juli 2008. De 14 reaktioner er blevet offentliggjort på Europa-webstedet og beskrevet i rapporten om den offentlige høring. Producenterne oplyser ikke om handelshindringer, som kan berette yderligere harmonisering gennem EU-lovgivningen. Forbrugerne og køberne af instrumenter oplyste ikke om manglende beskyttelse. Myndighederne oplyste ikke om tvingende politiske behov, som nødvendiggør harmonisering.

Samtidig blev der bestilt en ekstern konsulentundersøgelse, og resultaterne heraf er blevet offentliggjort på Europa-webstedet. Det skønnes, at de seks sektorer, der dækkes af de otte direktiver, er små, og ingen af de berørte parter nævner nogen handelshindringer. Det blev bemærket, at der tages hensyn til den teknologiske udvikling gennem frivillig standardisering på internationalt og europæisk plan.

Kommissionens minimumsstandarder har været anvendt, og ingen reaktioner er blevet udelukket.

2008/0227 (COD)

Forslag til

EUROPA-PARLAMENTETS OG RÅDETS DIREKTIV

om ophævelse af direktiv 71/317/EØF, 71/347/EØF, 71/349/EØF, 74/148/EØF, 75/33/EØF, 76/765/EØF, 76/766/EØF og 86/217/EØF vedrørende metrologi

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen[6],

under henvisning til udtalelse fra Det Europæiske Økonomiske og Sociale Udvalg[7],

efter proceduren i traktatens artikel 251[8], og

ud fra følgende betragtninger:

(1) Inden for rammerne af fællesskabspolitikkerne for bedre regulering understreges betydningen af forenkling af den nationale lovgivning og fællesskabslovgivningen som et element, der er af afgørende betydning for forbedring af virksomhedernes konkurrenceevne og for virkeliggørelse af Lissabondagsordenens mål.

(2) En række måleinstrumenter er dækket af specifikke direktiver, som er blevet vedtaget på grundlag af Rådets direktiv 71/316/EØF af 26. juli 1971 om tilnærmelse af medlemsstaternes lovgivning med hensyn til fælles bestemmelser om måleinstrumenter samt om måletekniske kontrolmetoder[9].

(3) Rådets direktiv 71/317/EØF af 26. juli 1971 om tilnærmelse af medlemsstaternes lovgivning om bloklodder i den midterste tolerance-klasse fra 5 til 50 kilogram og om cylindriske lodder i den midterste tolerance-klasse fra 1 gram til 10 kilogram[10], 71/347/EØF af 12. oktober 1971 om tilnærmelse af medlemsstaternes lovgivning om måling af hektolitervægten for korn[11], 71/349/EØF af 12. oktober 1971 om tilnærmelse af medlemsstaternes lovgivning om udmåling af skibstanke[12], 74/148/EØF af 4. marts 1974 om tilnærmelse af medlemsstaternes lovgivninger om lodder fra 1 mg til 50 kg i nøjagtigere klasser end den midterste toleranceklasse[13], 75/33/EØF af 17. december 1974 om tilnærmelse af medlemsstaternes lovgivning om koldtvandsmålere[14], 76/765/EØF af 27. juli 1976 om indbyrdes tilnærmelse af medlemsstaternes lovgivning om alkoholometre og areometre til alkohol[15] og 86/217/EØF af 26. maj 1986 om indbyrdes tilnærmelse af medlemsstaternes lovgivning om manometre til motorkøretøjsdæk[16], som er vedtaget på grundlag af Rådets direktiv 71/316/EØF, er enten teknologisk forældede, idet de ikke afspejler det aktuelle tekniske niveau inden for måleteknologi, eller vedrører instrumenter, der ikke er genstand for teknologisk udvikling og anvendes mindre og mindre. Desuden er det tilladt at have nationale bestemmelser parallelt med fællesskabsbestemmelserne.

(4) Mens Rådets direktiv 76/766/EØF af 27. juli 1976 om indbyrdes tilnærmelse af medlemsstaternes lovgivning om alkoholometriske tabeller[17] indeholder bestemmelser om fuldstændig harmonisering, er størstedelen af dets indhold omfattet af Fællesskabets forordninger om måling af alkoholindholdet i vin og spiritus, dvs. Kommissionens forordning (EØF) nr. 2676/90 af 17. september 1990 om fastsættelse af fælles analysemetoder for vin[18] og Kommissionens forordning (EF) nr. 2870/2000 af 19. december 2000 om EF-referenceanalysemetoder for spiritus[19]. De internationale standarder for alkoholometriske tabeller er identiske med de tabeller, som direktiv 76/766/EØF indeholder bestemmelser om, og de kan fortsat udgøre grundlaget for national lovgivning.

(5) Teknisk udvikling og innovation, hvad angår de måleinstrumenter, der er omfattet af de direktiver, der ophæves, sikres i praksis enten gennem frivillig anvendelse af de internationale og europæiske standarder, der er blevet udviklet, eller gennem anvendelse af nationale bestemmelser, der indfører nye specifikationer på området. Desuden sikres fri bevægelighed på det indre marked for alle de varer, der er berørt af direktiverne, gennem en tilfredsstillende anvendelse af artikel 28-30 i EF-traktaten og princippet om gensidig anerkendelse.

(6) Ophævelse af direktiverne burde ikke medføre nye hindringer for den frie bevægelighed eller yderligere administrative byrder. Proportionalitetsprincippet og subsidiaritetsprincippet overholdes, og der findes desuden ikke beviser for et fælles behov for en højere grad af forbrugerbeskyttelse.

(7) Direktiv 71/317/EØF, 71/347/EØF, 71/349/EØF, 74/148/EØF, 75/33/EØF, 76/765/EØF, 76/766/EØF og 86/217/EØF bør således ophæves.

(8) Ophævelsen af direktiverne bør ikke have virkninger for gældende EØF-typegodkendelser og EØF-attester før udløbet af deres gyldighedsperiode -

UDSTEDT FØLGENDE DIREKTIV:

Artikel 1

Direktiv 71/317/EØF, 71/347/EØF, 71/349/EØF, 74/148/EØF, 75/33/EØF, 76/765/EØF, 76/766/EØF og 86/217/EØF ophæves med virkning fra den{1. januar 2010} .

Artikel 2

1. Medlemsstaterne vedtager og offentliggør senest den {31. december 2009} de love og administrative bestemmelser, der er nødvendige for at efterkomme dette direktiv. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.

De anvender disse bestemmelser fra den {1. januar 2010}.

Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.

Artikel 3

EØF-typegodkendelser og EØF-attester udstedt senest den {31. december 2009} under de i artikel 1 omhandlede direktiver bevarer deres gyldighed.

Artikel 4

Dette direktiv træder i kraft på tyvendedagen efter offentliggørelsen i Den Europæiske Unions Tidende.

Artikel 5

Dette direktiv er rettet til medlemsstaterne.

Udfærdiget i Bruxelles, den [...].

På Europa-Parlamentets vegne På Rådets vegne

Formand Formand[pic][pic][pic][pic][pic][pic]

[1] Kommissionens forordning (EØF) nr. 2676/90 af 17. september 1990 om fastsættelse af fælles analysemetoder for vin (EFT L 272 af 3.10.1990, s. 1), Kommissionens forordning (EF) nr. 2870/2000 af 19. december 2000 om EF-referenceanalysemetoder for spiritus (EFT L 333 af 29.12.2000, s. 20) og Kommissionens forordning (EF) nr. 824/2000 af 19. april 2000 om fastsættelse af procedurer for interventionsorganernes overtagelse af korn samt analysemetoder for bestemmelsen af kvaliteten (EFT L 100 af 20.4.2000, s. 31).

[2] Interinstitutionel aftale om bedre lovgivning, EUT C 321 af 31.12.2003, s. 1, og Styreformer i EU: Bedre lovgivning, KOM(2002) 275 endelig af 5.6.2002.

[3] Gennemførelse af Fællesskabets Lissabonprogram - En strategi til forenkling af de lovgivningsmæssige rammer, KOM(2005) 535.

[4] Kommissionens forordning (EØF) nr. 2676/90 af 17. september 1990 om fastsættelse af fælles analysemetoder for vin (EFT L 272 af 3.10.1990, s. 1), Kommissionens forordning (EF) nr. 2870/2000 af 19. december 2000 om EF-referenceanalysemetoder for spiritus (EFT L 333 af 29.12.2000, s. 20) og Kommissionens forordning (EF) nr. 824/2000 af 19. april 2000 om fastsættelse af procedurer for interventionsorganernes overtagelse af korn samt analysemetoder for bestemmelsen af kvaliteten (EFT L 100 af 20.4.2000, s. 31).

[5] KOM(2007) 640, s. 33 - Metrologi: Udvidelse af anvendelsesområdet for direktiv 2004/22/EF om måleinstrumenter og ophævelse af 8 metrologi-direktiver efter den "gamle metode".

[6] EUT C … af … s. . .

[7] EUT C … af … s. . .

[8] EUT C … af … s. . .

[9] EFT L 202 af 6.9.1971, s. 1.

[10] EFT L 202 af 6.9.1971, s. 14.

[11] EFT L 239 af 25.10.1971, s. 1.

[12] EFT L 239 af 25.10.1971, s. 15.

[13] EFT L 84 af 28.3.1974, s. 13.

[14] EFT L 14 af 20.1.1975, s. 1.

[15] EFT L 262 af 27.9.1976, s. 143.

[16] EFT L 152 af 6.6.1986, s. 48.

[17] EFT L 262 af 27.9.1976, s. 149.

[18] EFT L 272 af 3.10.1990, s. 1.

[19] EFT L 333 af 29.12.2000, s. 20.